Karen Zoid word Beskermvrou van Borg 'n Woord | LitNet
"Kom ons sit die skat terug in woordeskat. Borg 'n Woord! Myne is Republiek". So sê Karen Zoid wat vanaf 16 Oktober die beskermvrou van die WAT se Borg 'n Woord-projek is en reeds Republiek geborg het. "Ons het Karen gevra om beskermvrou te word omdat sy ikoniese status in die Afrikaanse musiekwêreld geniet en wyd gerespekteer word. Sy is eenvoudig buitengewoon begaaf en het aanhangers onder alle generasies," sê Willem Botha, hoofredakteur en uitvoerende direkteur van die Woordeboek van die Afrikaanse Taal.
Volgens Botha het Borg 'n Woord Afrikaanssprekendes bewus gemaak van die waarde van 'n woord en ook van die rykdom en verskeidenheid van die Afrikaanse woordeskat. Mense borg of koop woorde omdat dit 'n besonder persoonlike bevrediging gee: dit is jou woord. Dit is ook 'n gewilde verjaarsdag- of kersgeskenk.
Die skrywer, avonturier en dosent Johan Bakkes borg karnallie en karnuffel vir sy vrou Nanna, pantoffel vir sy seun Mark, spookasem vir sy dogter Cara, kabouter vir sy skoonseun Gallie en pallieter ("lewensgenieter") vir homself.
Joan Hambidge borg goegeloer en vuisboek; Steve Hofmeyr koop pampoen en toeka; Rudolf en Sonia Gouws koop bolyf en slaggereed; die skrywer Wilna Adriaanse koop bobbelsee; dr. Chris Stals koop markekonomie; die skrywer Riëtte Rust borg emoji vir Coenie de Villiers; die skrywer en vorige beskermheer van Borg 'n Woord Deon Meyer koop nugter (vir Bennie Griessel) en spanning; die skrywer Ena Jansen koop abba; Jan Braai koop braai; Brand Pretorius koop dienende leierskap; Jannie Mouton koop entrepreneur; Boet Troskie koop filmbaas; Johan Krige koop Kanonkop; Hermann en Anette Giliomee koop wispelturig, snotklap, pantoffel, skattebol en kolwyntjie vir hul vyf kleinkinders; die skrywer Winnie Rust het ramkat en gedamasseerd ter herinnering aan haar pa (Boerneef se broer) geborg; oudambassadeur Albert Nothnagel borg parasitokrasie; skrywer Anzil Kulsen borg tirk (woord wat in Upington en omgewing vir 'n akkedis gebruik word) en poenankies.